

OGRES NOVADA PAŠVALDĪBA

Reģ.Nr.90000024455, Brīvības iela 33, Ogre, Ogres nov., LV-5001

tālrunis 65071160, e-pasts: ogredome@ogresnovads.lv, www.ogresnovads.lv

PAŠVALDĪBAS DOMES SĒDES PROTOKOLA IZRAKSTS

|  |  |  |
| --- | --- | --- |
| Ogrē, Brīvības ielā 33 | Nr.8 | 2024. gada 30. maijā |

**52.**

**Par Ogres novada pašvaldības saistošo noteikumu Nr.13/2024**

**“Par koplietošanas transportlīdzekļu izmantošanu Ogres novadā”**

**un paskaidrojuma raksta precizēšanu**

Ar Ogres novada pašvaldības domes 2024. gada 25. aprīļa lēmumu “Par Ogres novada pašvaldības saistošo noteikumu Nr. 13/2024 “Par koplietošanas transportlīdzekļu izmantošanu Ogres novadā” izdošanu” Ogres novada pašvaldības dome pieņēmusi Ogres novada pašvaldības saistošos noteikumus Nr. 13/2024 “Par koplietošanas transportlīdzekļu izmantošanu Ogres novadā” (turpmāk – Saistošie noteikumi).

Pašvaldību likuma 47. panta otrā daļa noteic, ka dome saistošos noteikumus un to paskaidrojuma rakstu triju darbdienu laikā pēc parakstīšanas rakstveidā nosūta atzinuma sniegšanai Vides aizsardzības un reģionālās attīstības ministrijai (turpmāk – VARAM). Šā panta piektā daļa nosaka, ja saņemts VARAM atzinums, kurā pamatots saistošo noteikumu atsevišķu normu prettiesiskums, pašvaldība precizē saistošos noteikumus atbilstoši atzinumam un atkārtoti nosūta tos ministrijai atzinuma sniegšanai šā panta otrajā daļā noteiktajā kārtībā.

Ogres novada pašvaldība 2024. gada 13. maijā saņēma VARAM atzinumu Nr. 1-18/2963 “Par saistošajiem noteikumiem Nr. 13/2024” (pašvaldībā reģistrēts ar Nr. 2-4.1/2521) un 2024. gada 14. maijā atzinuma papildinājumu Nr. 1-18/3005 “Par 13.05.2024. atzinumu Nr. 1-18/2963” (turpmāk – Atzinums), kurā lūgts precizēt Saistošo noteikumu tiesisko pamatojumu, svītrojot norādi uz Pašvaldību likuma 45. panta pirmās daļas 1. punktu, izvērtēt iespēju par saistošo noteikumu Nr. 13/2024 neievērošanu nepiemērot administratīvo atbildību, jo ņemot vērā speciālajā normatīvajā aktā – Ceļu satiksmes likumā – pašvaldībai piešķirtā deleģējuma apjomu, nav tiesiska pamata piemērot administratīvo atbildību pakalpojuma sniedzējam par Saistošo noteikumu 10. punktā paredzēto prasību pārkāpšanu.

Pašvaldība izvērtēja Atzinumā minētos iebildumus un priekšlikumus, tos atzīstot par pamatotiem.

Ņemot vērā minēto, veikti precizējumi Ogres novada pašvaldības saistošajos noteikumos Nr. 13/2024 “Par koplietošanas transportlīdzekļu izmantošanu Ogres novadā” un paskaidrojuma rakstā, izsakot tos jaunā redakcijā, atbilstoši Atzinumam un Ceļu satiksmes likumā – pašvaldībai piešķirtā deleģējuma apjomam.

Ievērojot minēto un pamatojoties uz Pašvaldību likuma 47.panta piekto daļu,

**balsojot: ar 22 balsīm "Par" (Andris Krauja, Artūrs Mangulis, Atvars Lakstīgala, Dace Māliņa, Dace Veiliņa, Daiga Brante, Dainis Širovs, Dzirkstīte Žindiga, Egils Helmanis, Gints Sīviņš, Igors Miglinieks, Indulis Trapiņš, Jānis Iklāvs, Jānis Kaijaks, Jānis Siliņš, Kaspars Bramanis, Pāvels Kotāns, Raivis Ūzuls, Rūdolfs Kudļa, Santa Ločmele, Toms Āboltiņš, Valentīns Špēlis), "Pret" – nav, "Atturas" – nav, "Nepiedalās" – nav,**

Ogres novada pašvaldības dome **NOLEMJ:**

1. **Precizēt** Ogres novada pašvaldības 2024. gada 25. aprīļa saistošos noteikumus Nr.13/2024 “Par koplietošanas transportlīdzekļu izmantošanu Ogres novadā” un paskaidrojuma rakstu, izsakot tos jaunā redakcijā (turpmāk – Saistošie noteikumi) (pielikumā).
2. **Uzdot** Ogres novada pašvaldības Centrālās administrācijas Juridiskajai nodaļai triju darbdienu laikā, pēc parakstīšanas, nosūtīt Saistošos noteikumus un to paskaidrojuma rakstu Vides aizsardzības un reģionālās attīstības ministrijai (turpmāk – VARAM) atzinuma sniegšanai.
3. **Uzdot** Ogres novada pašvaldības Centrālās administrācijas Juridiskajai nodaļai, pēc pozitīva VARAM atzinuma saņemšanas, triju darbdienu laikā nosūtīt Saistošos noteikumus un to paskaidrojuma rakstu publicēšanai oficiālajā izdevumā “Latvijas Vēstnesis”.
4. **Uzdot** Ogres novada pašvaldības Centrālās administrācijas Komunikācijas nodaļai pēc Saistošo noteikumu spēkā stāšanās publicēt tos Ogres novada pašvaldības oficiālajā tīmekļvietnē.
5. **Uzdot** Ogres novada pašvaldības Centrālās administrācijas Kancelejai pēc Saistošo noteikumu spēkā stāšanās nodrošināt to brīvu pieeju Ogres novada pašvaldības ēkā.
6. **Uzdot** Ogres novada pašvaldības pilsētu un pagastu pārvalžu vadītājiem pēc Saistošo noteikumu spēkā stāšanās nodrošināt to brīvu pieeju pašvaldības pilsētu un pagastu pārvaldēs.
7. Kontroli par lēmuma izpildi uzdot Ogres novada pašvaldības izpilddirektoram.

(Sēdes vadītāja,

domes priekšsēdētāja E. Helmaņa paraksts)